Source: https://netugyved.com/valas-menete-minden-amit-tudni-erdemes-a-hazassagi-bontoperrol/
Timestamp: 2020-02-23 03:47:38
Document Index: 4340159

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Válás menete érthetően, a házassági bontóper- jogi blog - Netügyvéd.com
Szerző: Gyulai-Nagy Zoltán | 2019.12.27. | Családjog
Az érvényesen megkötött házasság két okból szűnhet meg. Egyrészt az egyik vagy mindkét házastárs halálával, vagy pedig, ha a bíróság a házasságot jogerős ítéletével felbontja. Ezt fontos tudni, mert a válás menete minden esetben a házassági bontóper menetét jelenti és utána -ha volt közös vagyon- a közös vagyon megszüntetése iránti pert.
A válás menetéről a polgári perrendtartásról szóló 2016. évi CXXX. törvény (Pp.) rendelkezik. Magáról a házasság megszűnéséről a Polgári Törvénykönyvről szóló 2013. évi V. törvény (Ptk.) tartalmazza a szabályokat.
A válás menete: a per megindítása
A válópert keresetlevéllel indítjuk meg, amellyel bejelentik a felek a bíróságnak a házasság felbontása iránti szándékukat. A keresetlevélnek – a keresetlevélre általában meghatározottakon túl – tartalmaznia kell (a) a házasság megkötésére és (b) a házasságból származó, életben lévő gyermekek születésére vonatkozó adatokat, és (c) azokat az adatokat is, amelyekből a keresetindításra való jogosultság megállapítható.
A keresetlevélhez – a keresetlevél kötelező mellékletein túl – csatolni kell az előzők szerinti adatokat igazoló okiratokat. Továbbá nagyon fontos figyelembe venni azt a tényezőt, hogy a házasság felbontására irányuló per csak és kizárólag személyesen indítható meg, de ez nem zárja ki a jogi képviselő meghatalmazását. Ennek oka az, hogy a bíróság kizárólag valamelyik házastárs kérelmére, vagy a házastársak közös kérelmére, azaz egyező akaratnyilvánítása alapján bontja fel a házasságot.
A bíróság a házasságot bármelyik fél kérelmére felbontja, ha az teljesen és helyrehozhatatlanul megromlott. Ezek a körülmények különösen akkor állapíthatóak meg, ha a házastársak között az életközösség megszűnt, és annak helyreállítására nincs kilátás. Utóbbi esetében az életközösség megszűnéséhez vezető okfolyamat és a különélés időtartama vizsgálandó. A bíróság ezen körülményekre bizonyítást folytat le.
A bíróságnak nem azt kell vizsgálnia, hogy ki a vétkes, hanem arról kell meggyőződnie a házasság felbontásának kimondását megelőzően, hogy a házasság véglegesen és helyrehozhatatlanul megromlott, és annak helyreállítására lehetőség nincs kilátás.
A válás menete: bírósági tárgyalások
A fél személyes meghallgatása nem kötelező akkor sem, ha cselekvőképességet teljesen korlátozó gondnokság alatt áll. A perfelvételi tárgyaláson a bíróság megpróbálja a feleket kibékíteni. Ha a békítés eredményre vezet, akkor az eljárást a bíróság hivatalból megszünteti. Ebben az esetben a felek perköltség megtérítésére nem kötelesek.
Ha a perfelvételi tárgyaláson a felek nem békülnek ki, és perfelvételi nyilatkozataikat megtették, továbbá a perfelvétel elhalasztásának nincs helye, a bíróság a perfelvételt végzéssel lezárja, és kitűzi az érdemi tárgyalás határnapját.
A per első érdemi tárgyalásán a bíróság a személyesen megjelent feleket meghallgatja, itt a megjelenés már kötelező. Ennek felperes részéről történő elmulasztása esetén a pert a bíróság megszünteti. A házasság felbontására irányuló peres eljárás során megegyezés hiányában bíróság azt vizsgálja, hogy a házaspár házasélete teljesen és helyrehozhatatlanul megromlott-e. Ezen túlmenően pedig -amennyiben a házasságból közös kiskorú gyermek született, volt utolsó közös lakásuk, valamint van esetlegesen házastársi tartás iránti igény – úgy ezekben a kérdésekben is dönthet a bíróság.
Ezen járulékos kérdésekről a bíróság a bizonyítása lefolytatása után dönt. A bizonyítás a felek feladata a perben. De sajátossága ezeknek a pereknek az, hogy a bíróság az általa fontosnak talált kérdésekben hivatalból is lefolytathat bizonyítást.
A bíróság által jóváhagyott egyezségnek a bírói ítélettel azonos hatálya van. Ez abban nyilvánul meg, hogy az egyezségben foglaltakat is be kell tartani, szükség esetén jogi eszközökkel is kikényszeríthető. Ezért a bíróság csak és kizárólag határozott, konkrét, egyértelmű és végrehajtható egyezséget hagyhat jóvá. Azaz olyat, amelyben a kötelezettség teljesítésének a határideje pontosan meghatározott, és amely nem tartalmaz bizonytalan, teljesíthetetlen feltételeket.
A válás menete: a per befejezése
A házasság felbontásáról a bíróság ítélettel határoz. Megegyezésen alapuló bontás esetében a házastársak egyezségének jogerős végzéssel történő jóváhagyását követően. A házasság azon a napon szűnik meg, amikor a felbontást kimondó ítélet jogerőre emelkedik.
A bíróságnak a házasságot felbontó ítéletében – szükség esetén hivatalból is – határoznia kell a szülői felügyelet gyakorlásának rendezése, a gyermek harmadik személynél történő elhelyezése, valamint a közös kiskorú gyermek tartása felől.
A bíróságnak a fellebbezéssel meg nem támadott ítélete csak a fellebbezési határidő utolsó napjától számított tizenötödik nap elteltével emelkedik jogerőre. A házasságot felbontó ítélet ellen az érvénytelenítés vagy felbontás kérdésében perújításnak és felülvizsgálatnak nincs helye.
A bíróság a házasságot felbontó ítéletében megállapítja a házassági életközösség időtartamát. Erre akkor kerül sor, ha azt a házassági vagyonjogi per bírósága korábban, az eljárást befejező érdemi határozatában vagy közbenső ítéletében nem állapította meg.
Házassági bontóper kapcsolata a házassági vagyonjogi perrel
A házastársak vagyoni viszonyaival összefüggő kereset –a házastársi tartás és a házastársi közös lakás használatának rendezése iránti kereset kivételével – a házassági bontóperrel nem kapcsolható össze. Így – ha volt közös vagyon – a válás menete folytatódik a közös vagyon megszüntetése iránti perrel.